Document ID: /roh_data/filtered/fineweb-2-filterrobots_roh.jsonl.gz/37270

Zernez - center da l'Engiadina
Pro'l Cumün da Zernez toccan ils lös da vacanzas Zernez, Brail, Susch e Lavin. Els sun la porta pel Parc Naziunal e sun il center da l'Engiadina. Els collian l'Engiadina Bassa e la Val Müstair cull'Engiadin'Ota. L'attracziun principala es sgür il Parc Naziunal cun sia grondezza da 170 kmq, l'unic Parc Naziunal Svizzer, il plü grond reservat da natüra dal pajais. El es la patria da indombrablas bes-chas raras da las alps e lascha in üna cuntrada muntagnarda, sulvadia a la natüra seis gir.
Il Cumün da Zernez es situà tanter ils trais pajais cunfinants Svizra-Italia-Austria ed es causa quai eir il punct da partenza per bleras excursiuns, chi sun ragiundschablas infra ün'ura: lapro toccan blers lös per ir cul velo o per far gitas, plüssas plazzas da golf, loipas da passlung e pistas da skis. Zernez, Brail, Susch e Lavin han ün'hotellaria classica cun predschs onests e buna qualità. Üna vasta sporta da restorants regiunals augmaintan la sporta.
Susch – il cumün al pass dal Flüela
„La Tuor“ e la baselgia marcan il purtret dal cumün da Susch. Aint il triangul tanter Scuol, Zernez e Tavo es il cumün da pass al Flüela ideal per excursiuns i'ls cumüns e las vals vaschinas. L'unic cumün in Engiadina Bassa, ingio cha l'En passa immez il cumün, es el l'unica colliaziun da traffic vers nordvest cul pass dal Flüela ed il tunnel dal Vereina. Cur cha'ls vittürins e marchadants i'l temp da las charozzas da posta giaivan sur il Flüela fluriva Susch. Fich da cusgliar es üna visita sülla fortezza „Rohan“.
Lavin – ün cumün cun caracter
Lavin as lascha gugent da la vart, o a schnestra o a dretta, dependa schi's vegn da Scuol o da Zernez. Perquai cha Lavin nun es ün tipic cumün Engiadinais ed es situà plütost illa val invezza sülla costa sulagliva. Ma quai es bun uschè, quai cun laschar da la vart e quai cun giò la val. Lavin nun es üna bellezza, Lavin ha caracter. Ma quel as sto il prüm scuvrir. Lavin dovra temp, perquai cha bellezza chi vegn dadaint oura, nu's vezza subit. E Lavin es oter, quai as vezza subit.